Sneen vil betyde store forsinkelser på alle siddende transporter til og fra sygehusene i Nordjylland. Nogle ambulante behandlinger, der ikke haster, vil blive aflyst de kommende dage. Al planlagt udkørsel med Flextrafik er indstillet, og hjemkørsel sker med forsinkelser. - Vi forsøger at få folk hjem nu. Ingen bliver efterladt i sneen, siger Jan Øhlenschlæger ved Aalborg Kommune. Han fortæller, at der er hektisk aktivitet med at kontakte skoler og institutioner, så skolebørn kan komme hjem. Hvis man havde planer om at skulle til læge eller en aktivitet i løbet af dagen, så bliver det altså ikke ved hjælp af flextrafikken. - Vi tager ikke ny kørsel ind, siger Jan Øhlenschlæger. Kørselskontoret beder folk væbne sig med tålmodighed og undlade at ringe for at høre, hvor deres bil bliver af.

Referat:
Der er forsinkelser på alle siddende transporter, og nogle ambulante behandlinger kan forventes aflyst.